Nga komà nchijòn,
Juan ya̱á tíjna ìjngoò kꞌa;
tji̱ko̱ jò xi̱ta̱ xi kotaꞌyàtꞌaà‑la̱.
Juan kijtseèxkon Jesús nga ti̱koa̱ ya̱ tsóba,
kitsò:
―¡Chítsejèn‑là,
jè jèe̱ xi orrè‑la̱ Nainá [xi ki̱yátjì jé‑la̱ xi̱ta̱]!
Ingajò xi̱ta̱ koi,
kꞌe̱ nga kiìꞌnchré koni sꞌín kitsò Juan,
kiìtji̱ngui‑la̱ Jesús.
Jesús kꞌe̱ nga kisìkátjiya,
kijtseè nga xi̱ta̱ tji̱ngui‑la̱ kitsò‑la̱:
―¿Mé xi binchaàtsjioò?
Ingajò xi̱ta̱ koi,
kiìchja̱,
kitsò:
―Maestro,
¿ñánda tijni?
Jesús kitsò‑la̱:
―Nchrobá,
chítsejèn.
I̱kjoàn kiìtji̱ngui‑la̱,
kijtseè ñánda bìjna Jesús.
Ya̱á tsibìtsa̱jnako̱ nga jye kjòhoxòn,
ijchò‑la tsà xi ñijòn.
Ingajò xi̱ta̱ koi,
jñà xi kiìtji̱ngui‑la̱ Jesús kꞌe̱ nga kiìꞌnchré‑la̱ koni sꞌín kitsò Juan,
jngoò xi ꞌmì Andrés xi ꞌndse̱ ma Simón Pedro.
Andrés kiì kátsji ítjòn ꞌndse̱ xi ꞌmì Simón,
kitsò‑la̱:
―Jyeé kàyaxkon‑je̱n jè Mesías [xi xó kisìkasén‑ne Nainá].
Jè ꞌén Mesías,
Cristo tsòya‑ne.
Andrés kiìko̱ Simón xi ꞌndse̱ ma ya̱ ñánda tíjna Jesús.
Jesús,
kꞌe̱ nga kijtseè,
kitsò‑la̱:
―Ngaji̱‑né xi ꞌmì‑lè Simón xi kiꞌndí‑la̱ ma Jonás.
I̱ꞌndei̱,
Cefas kꞌoín‑lè (ꞌén xi Pedro tsòya‑ne).
Nga komà nchijòn,
Jesús kꞌoa̱á sꞌín kisìkítsjeèn nga ján kjoi̱ nangui Galilea.
Kiskaàjiìn Felipe,
kitsò‑la̱:
―Nchrobá tji̱ngui‑ná.
Felipe,
ya̱á i̱ꞌnde‑la̱ na̱xa̱ndá Betsaida,
ya̱ ñánda i̱ꞌnde‑la̱ Andrés ko̱ Pedro.
Felipe kiì kátsji Natanael,
kitsò‑la̱:
―Jè xi̱ta̱ xi oxki̱tꞌaà kjo̱tíxoma xi kiskiì Moisés ko̱ xi̱ta̱ xi kiìchja̱ ngajo‑la̱ Nainá,
jyeé kàyaxkon‑je̱n nga jè Jesús xi kiꞌndí‑la̱ José xi Nazaret i̱ꞌnde‑la̱.
Natanael,
kitsò‑la̱ Felipe:
―Ján na̱xa̱ndá Nazaret,
¿a tjín jngoò xi ndaà xi̱ta̱ xi ya̱ ki̱tjokàjiìn‑ne?
Felipe kitsò:
―Nchroboí,
chítsejèn‑la̱.
Jesús,
kꞌe̱ nga kijtseè Natanael nga tínchrobákon,
kitsò:
―Jè xi̱ta̱ jè xi nguì kixi̱ kjoa̱ nga xi̱ta̱ Israel nga ndaà tísíjchá yijo‑la̱ ko̱ mìkiì kona̱cha̱n.
Natanael kitsò:
―¿Kó sꞌín ma‑ne nga yaxkon‑ná?
Jesús kitsò:
―Kꞌe̱é kòbe‑lè kꞌe̱ nga ti̱kjꞌeè chja̱‑lè Felipe nga tijnaꞌngui yá toò iko̱.
Natanael kitsò:
―Maestro,
ngaji̱‑né xi Kiꞌndí‑la̱ Nainá;
ji̱‑né xi xi̱ta̱xá ítjòn‑la̱ na̱xa̱ndá Israel.
Kiìchja̱ Jesús kitsò:
―¿A koií‑né nga xan‑lè:
Kòbe‑lè kꞌe̱ nga tijnaꞌngui yá toò iko̱ nga mokjeiín‑lè?
Kꞌoa̱á xan‑lè nga ìsa̱ ꞌñó tse kjo̱xkón jcha̱á‑ìsi.
Ìjngoò kꞌa kiìchja̱ Jesús kitsò:
―Nguì o̱kixi̱ xi xan‑nò,
na̱chrjein xi sa̱ fꞌiì ìsa̱ jcha̱xkoòn ngajmiì nga ti̱xꞌá koa̱ jñà àkja̱le̱‑la̱ Nainá fìmijìn koa̱ nchrobájen nga tjímatꞌaà‑na xi Kiꞌndí‑la̱ Xi̱ta̱ xan‑la̱ yijo‑na̱.